钦定古今图书集成/方舆汇编/边裔典/第070卷 > 后梁
## 钦定古今图书集成/方舆汇编/边裔典/第070卷 > 后梁

### 太祖开平元年吐蕃所陷凉州自立守将沙州节度张奉自号金山白衣天子

按《五代史梁太祖本纪》，不载。按《吐蕃传》，“吐蕃国地、
君世、部族、名号、物俗，见于唐著矣。当唐之盛时，河西
陇右三十五州，凉州最大，土沃物繁而人富乐。其地
宜马，唐置八监，牧马三十万匹。以安西都护府羁縻
西域三十六国，唐之军镇监务三百馀城，常以中国
兵更戍，而凉州置使节度之。”安禄山之乱，肃宗起灵
武，悉召河西兵赴难，而吐蕃乘虚攻陷河西，陇右，华
人百万皆陷于虏。文宗时，尝遣使者至西域，见甘、凉、
瓜、沙等州城邑如故，而陷虏之人见唐使者，夹道迎
呼涕泣曰：“皇帝尢念陷蕃人民否？”其人皆天宝时陷
虏者子孙，其语言稍变，而衣服犹不改。至五代时，吐
蕃已微弱，回鹘、党项诸羌夷分侵其地，而不有其人
民，值中国衰乱，不能抚有，惟甘、凉、瓜、沙四州常自通
于中国。甘州为回鹘牙，而凉、瓜、沙三州将吏犹称唐
官，数来请命。自梁太祖时，尝以灵武节度使兼领河
西节度，而观察甘、肃、威等州，然虽有其名，而凉州自
立守将。沙州，梁开平中，有节度使张奉，自号“金山
白衣天子。”

开平二年。吐蕃遣使唱来朝贡。

按《五代史梁太祖本纪》。不载。按《册府元龟》云云。

### 乾化元年十一月乙未吐蕃遣使者来

按《五代史梁太祖本纪》云云。

按《册府元龟》：“乾化元年十二月，帝御朝元殿，以回鹘、
吐蕃二大国首领入觐故也。扇开所司，道二首领与
傔从等一百二十二人伏拜庭下，即各以其君长所
上表及方物等陈而献焉。”